Document ID: 32009D0585

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Ιουλίου 2009
σχετικά με την τροποποίηση της απόφασης 2008/965/ΕΚ για τη χορήγηση χρηματοδοτικής ενίσχυσης από την Κοινότητα για το έτος 2009 σε ορισμένα κοινοτικά εργαστήρια αναφοράς στον τομέα της υγείας των ζώων και των ζώντων ζώων
[κοινοποιηθείσα υπό τον αριθμό Ε(2009) 5947]
(Το κείμενο στην αγγλική γλώσσα είναι το μόνο αυθεντικό)
(2009/585/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 31 παράγραφος 2,
τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 32 παράγραφος 7,
Εκτιμώντας τα ακόλουθα:
(1)
Σύμφωνα με το άρθρο 31 παράγραφος 1 της απόφασης 2009/470/ΕΟΚ μπορεί να χορηγηθεί κοινοτική ενίσχυση στα κοινοτικά εργαστήρια αναφοράς στον τομέα της υγείας των ζώων και των ζώντων ζώων.
(2)
Με την απόφαση 2008/965/ΕΚ της Επιτροπής (3) χορηγήθηκε κοινοτική χρηματοδοτική ενίσχυση 400 000 ευρώ κατ’ ανώτατο ποσόν, σε ποσοστό 100 % των επιλέξιμων δαπανών, όπως ορίζονται στον κανονισμό (ΕΚ) αριθ. 1754/2006 της Επιτροπής, της 28ης Νοεμβρίου 2006, για τους τρόπους χορήγησης της κοινοτικής χρηματοδοτικής ενίσχυσης στα κοινοτικά εργαστήρια αναφοράς για τις ζωοτροφές, τα τρόφιμα και τον τομέα της υγείας των ζώων (4), που σημειώνονται από το «Veterinary Laboratories Agency (VLA), New Haw, Weybridge, Ηνωμένο Βασίλειο», το κοινοτικό εργαστήριο αναφοράς (ΚΕΑ) για τη γρίπη των πτηνών, για το πρόγραμμα εργασίας που εφαρμόζεται από την 1η Ιανουαρίου έως τις 31 Δεκεμβρίου 2009.
(3)
Το εγκεκριμένο πρόγραμμα εργασίας του ΚΕΑ για την γρίπη των πτηνών προβλέπει ότι, υπό το πρίσμα της εμφάνισης γρίπης σε πτηνά και άλλα ζώα, είναι αναγκαίο να επανεξεταστούν οι πιθανές επιπτώσεις αυτών των ιών της γρίπης στα ζωικά είδη.
(4)
Ο νέος ιός της γρίπης A/H1N1, ο οποίος αναφέρθηκε πρόσφατα σε ανθρώπους στο Μεξικό, στις ΗΠΑ και σε άλλα μέρη του κόσμου, περιέχει γεννετικό υλικό ιών της γρίπης των χοίρων, των πτηνών και των ανθρώπων αλλά δείχνει να διαφέρει από άλλους ιούς H1N1 που έχουν διαπιστωθεί σε χοίρους. Ο εντοπισμός του νέου ιού της γρίπης A/H1N1 σε έναν χοίρειο πληθυσμό στον Καναδά είναι η πρώτη αναφερθείσα πιθανή περίπτωση μετάδοσης από τον άνθρωπο σε χοίρο αυτού του ιδιαίτερου, νέου, υποτύπου του ιού. Ωστόσο, η σπουδαιότητα αυτών των ευρημάτων πρέπει ακόμη να αναλυθεί πλήρως και να αξιολογηθεί από την επιστημονική κοινότητα, από τη στιγμή που θα είναι διαθέσιμα επαρκή επιστημονικά στοιχεία.
(5)
Η διερεύνηση της δυναμικής της λοίμωξης, της παθογένειας, της ευαισθησίας των ξενιστών και της μεταδοτικότητας του νέου ιού της γρίπης A/H1N1 σε διάφορα ζωικά είδη, ιδίως σε χοίρους, είναι ουσιαστικής σημασίας για την παροχή των αναγκαίων επιστημονικών αποδείξεων για αξιολόγηση του κτηνιατρικού κινδύνου. Ένα σημαντικό αποτέλεσμα της μελέτης θα είναι η ανάπτυξη ενός συνόλου αντιδραστηρίων και υλικών για εργαστηριακή διάγνωση.
(6)
Οι έρευνες αυτές πρέπει να ενσωματωθούν στο ετήσιο πρόγραμμα εργασίας του ΚΕΑ για τη γρίπη των πτηνών, για το 2009, το οποίο έχει ήδη αναπτύξει μοντέλα για τη μελέτη των παραμέτρων της λοίμωξης και έχει διενεργήσει κάποιες δοκιμές με ιούς της γρίπης από διάφορες πηγές. Σε συμπληρωματικές έρευνες θα χρησιμοποιηθούν χοίροι και, μέσω του συνδυασμού πολυπαραγοντικών μετρήσεων, θα επιδιωχθεί η παροχή αποδείξεων για την ευπάθεια και τις πιθανές συνέπειες μόλυνσης χοίρων με το νέο ιό της γρίπης A/H1N1. Όλα τα πειράματα (τόσο σε ζώα όσο και στο εργαστήριο) θα διενεργηθούν τηρώντας αυστηρά του όρους βιοασφάλειας και βιολογικού περιορισμού που εφαρμόζονται ήδη από το ΚΕΑ για τη γρίπη των πτηνών.
(7)
Ο κανονισμός (ΕΚ) αριθ. 1754/2006 προβλέπει ότι η χρηματοδοτική υποστήριξη της Κοινότητας πρέπει να χορηγείται εφόσον τα εγκεκριμένα προγράμματα εργασίας εκτελούνται αποτελεσματικά και οι δικαιούχοι παρέχουν όλες τις απαραίτητες πληροφορίες εντός συγκεκριμένων προθεσμιών.
(8)
Η Επιτροπή έχει αξιολογήσει το τροποποιημένο συμπληρωματικό πρόγραμμα εργασίας και τις αντίστοιχες τροποποιήσεις του προβλεπόμενου προϋπολογισμού που υπέβαλε το ΚΕΑ για τη γρίπη των πτηνών.
(9)
Βάσει αυτών, πρέπει να χορηγηθεί στο ΚΕΑ για τη γρίπη των πτηνών πρόσθετη κοινοτική χρηματοδοτική υποστήριξη, για τη διενέργεια των πρόσθετων ερευνών για το νέο ιό της γρίπης A/H1N1.
(10)
Δυνάμει του άρθρου 3 παράγραφος 2 στοιχείο α) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, περί χρηματοδοτήσεως της κοινής γεωργικής πολιτικής (5), τα προγράμματα για την εξάλειψη και τον έλεγχο ζωονόσων (κτηνιατρικά μέτρα) χρηματοδοτούνται από το Τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ). Επί πλέον, το άρθρο 13 δεύτερο εδάφιο του εν λόγω κανονισμού προβλέπει ότι, σε δεόντως αιτιολογημένες εξαιρετικές περιπτώσεις, για μέτρα και προγράμματα που υπάγονται στην απόφαση 90/424/ΕΟΚ του Συμβουλίου (6), οι διοικητικές δαπάνες και τα έξοδα προσωπικού στα οποία υποβάλλονται τα κράτη μέλη και οι δικαιούχοι ενίσχυσης από το ΕΓΤΠΕ, βαραίνουν το Ταμείο και, στην περίπτωση αυτή, η προτεινόμενη δαπάνη κρίνεται δικαιολογημένη. Για σκοπούς δημοσιονομικού ελέγχου, πρέπει να εφαρμόζονται τα άρθρα 9, 36 και 37 του κανονισμού (ΕΚ) αριθ. 1290/2005.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 13 δεύτερο εδάφιο της απόφασης 2008/965/ΕΚ η φράση «400 000 ευρώ» αντικαθίσταται από τη φράση «530 000 ευρώ».
Άρθρο 2
Η παρούσα απόφαση απευθύνεται στο Veterinary Laboratories Agency (VLA) Weybridge, New Haw, Addlestone, Surrey KT15 3NB Ηνωμένο Βασίλειο· κ. Ian Brown, τηλ.: +44 1932 35 73 39.
Βρυξέλλες, 31 Ιουλίου 2009.

Labels: 7
19
5
6